Nordjyllands Politi fandt fredag morgen en mand, som politiet har været på udkig efter i flere uger. Manden menes at stå bag flere indbrud rundt omkring i Nordjylland, og fredag morgen var han i færd med endnu et. - Vi får klokken 07.31 en melding fra en forretning på Slotsgade 72 i Dronninglund. De har haft indbrud, og siger, at tyven ligger og sover i forretningen, siger vagtchef Per Jørgensen fra Nordjyllands Politi. To patruljevogne bliver sendt til stedet, og her finder betjentene ganske rigtigt den formodede gerningsmand, som er faldet i søvn under sit forehavende. Det viser sig, at manden er en gammel kending af politiet, som i flere uger har været eftersøgt for indbrud. Han blev vækket og taget med på stationen. - Når manden har fået lov at sove lidt, vil han blive afhørt, men ved anholdelsen var han ikke i en tilstand, hvor han var egnet til afhøring, siger Per Jørgensen.
Politiet fandt efterlyst tyv i forretning i Dronninglund, hvor han var faldet i søvn under et indbrud.